Kamos tvenkinys
Kamos tvenkinys (rus. Камское водохранилище) – tvenkinys Rusijoje, Permės krašte, sudarytas 1954–1956 m. patvenkus Kamos upę ties Permės miestu. Tvenkinio ilgis 272 km, didžiausias plotis 30 km, vidutinis gylis 6,3 m, didžiausias 30 m. Metinio vandens lygio svyravimo amplitudė – 7,5 m. Intakų slėniuose susidarė įlankos (Čiusovajos, Obvos, Invos, Kosvos). Tvenkinys sudarytas laivybos, miško plukdymo, žvejybos reikmėms, vandens tiekimui. Prie Kamos tvenkinio įsikūrę miestai: Permė, Dobrianka, Čiormozas, Bereznikai, Usoljė, Solikamskas.